Петко Р. Славейков
Есен

chitanka.info

Вятър вей, гори вълнува,

        в планината тътен;

вихър по поле върлува,

        въздухът подмътен.

Я какви са, виж, над мене

        облаци бухлати,

а земята чуй как стене,

        как гора се клати.

Веч времето хладно диша,

        в къра няма песен,

дъжд плющи, есенна кища,

        значи, веч е есен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.